จงเสนอไอเดียวิธีง่ายๆ ในการสอนลูกให้รู้จักการลงทุนก่อนอายุ 20
1. สอนเรื่องความแตกต่างระหว่าง การเก็บออม และ การลงทุน
ก่อนจะปลูกฝังเรื่องการลงทุนให้ลูก พ่อแม่ควรสอนลูกให้รู้จักความแตกต่างกันระหว่างการเก็บเงินไว้เฉยๆ กับการลงทุนก่อน บอกลูกว่าการเก็บเงินเป็นเรื่องที่ดี แต่จะดียิ่งกว่าหากสามารถทำให้เงินนั้นงอกเงย พ่อแม่สามารถเน้นย้ำให้เห็นถึงความแตกต่างระหว่างผลตอบแทน เช่น หากฝากธนาคารไว้เฉยๆ ผ่านไปหนึ่งปี เงิน 100 บาท ก็จะมีค่า 100 บาทเท่าเดิม และเผลอๆ อาจจะน้อยลงด้วยเพราะเจอศัตรูตัวฉกาจอย่างเงินเฟ้อ (ตรงนี้ไว้ค่อยสอนก็ได้ หากรู้สึกว่าซับซ้อนไปสำหรับลูก) แต่ถ้านำไปลงทุนในสินทรัพย์ที่ดี เงิน 100 บาทมีโอกาสงอกเงยเป็น 105, 108, 110 บาทได้นะ อันนี้เอาแค่เริ่มต้นก่อน เมื่อลูกเริ่มเห็นความต่างในด้านของผลตอบแทน ระหว่างการเก็บเงินไว้เฉยๆ กับการลงทุนแล้ว พ่อแม่ค่อยสอดแทรกเรื่องความเสี่ยงเข้าไป เพราะหากเน้นย้ำแค่เรื่องผลตอบแทน ลูกอาจจะเข้าใจผิดว่าการลงทุนมีแต่ได้กับได้ ไม่มีทางขาดทุนก็เป็นได้ ซึ่งอันตรายมากๆ
ทั้งนี้ทั้งนั้น ก่อนจะสอนเรื่องการลงทุน พ่อแม่ควรจะมั่นใจก่อนว่าลูกได้รับการปลูกฝังเรื่องความประหยัด เรื่องการเก็บเงินแล้ว เพราะถ้าลูกยังไม่เข้าใจเรื่องการเก็บเงินดีพอ ก็อาจจะเป็นเรื่องยากที่จะทำให้เขาเข้าใจเรื่องการลงทุน (ในเมื่อเก็บเงินเฉยๆ ยังทำไม่ได้เลย)

2. แนะนำให้ลูกนำเงินบางส่วนมาลงทุนกับคุณ
พ่อแม่ท่านไหนที่รู้สึกว่า เป็นเรื่องยากเหลือเกินที่จะสอนให้ลูกรู้จักแบ่งเงินมาลงทุน ก็อาจจะลองเสนอให้ลูกนำเงินบางส่วนมาลงทุนในพอร์ตของพ่อแม่ แล้วพ่อแม่จะให้ผลตอบแทน 5% 8% 10% ต่อปี อย่างไรก็ว่าไป ตามสไตล์ของแต่ละท่าน อย่างของเรา อันนี้คือจุดเริ่มต้นที่ทำให้ลูกสนใจการลงทุนในแง่ของการทำให้เงินงอกเงยมากขึ้น แทนที่จะเก็บเงินไว้เฉยๆ หรือนำเงินไปใช้ซื้อของตามใจชอบ ด้วยวิธีนี้ ลูกก็จะเห็นว่า ถ้าอย่างนั้นฝากเงินไปลงทุนกับพ่อแม่ดีกว่า ให้ผลตอบแทนดีกว่าเยอะ!
แต่วิธีนี้ต้องใช้อย่างระมัดระวังนิดนึง เพราะถ้าไม่ปลูกฝังเรื่องการลงทุนในแง่อื่นๆ เช่น การคัดเลือกสินทรัพย์ การบริหารสินทรัพย์ หรือความเสี่ยง ลูกก็อาจจะเข้าใจผิดได้ แล้วก็จะฝากเงินไปลงทุนกับพ่อแม่ตลอด ไม่ขวนขวายหาความรู้เอง วิธีนี้จึงเหมาะใช้กระตุ้นแค่ช่วงแรกๆ ที่ลูกยังไม่สนใจการลงทุนมากนัก

3. ให้ลูกเล่นบอร์ดเกมเสริมสร้างแนวคิดการลงทุน
หนึ่งในเกมด้านการลงทุนที่เราคุ้นเคยกันตั้งแต่เด็กๆ คือเกมเศรษฐี (Monopoly) เป็นเกมที่สอนให้เด็กเข้าใจเรื่องการลงทุนซื้อสินทรัพย์ได้ดีทีเดียว อย่างเกมเวอร์ชั่นที่เราเคยเล่น ก็จะกระตุ้นให้ผู้เล่นรู้สึกอยากเป็นเจ้าของอสังหาฯ รอบๆ กระดานเกม เพื่อที่จะได้เก็บเงินจากผู้เล่นอื่นๆ ที่มาหยุดเดินในช่องอสังหาฯ ของเรา ยิ่งเป็นเจ้าของจำนวนอสังหาฯ มากเท่าไร ก็ยิ่งมีสิทธิ์ได้รับกระแสเงินมากเท่านั้น แต่!! ไม่ใช่ว่าจะมีแต่ได้กับได้อย่างเดียว เพราะบางทีเราจะต้องเผชิญกับเหตุการณ์ไม่คาดฝัน เช่น เปิดไพ่ข่าวขึ้นมาแล้วเจอว่าบริษัทที่เราเป็นเจ้าของอยู่เกิดล้มละลาย เป็นต้น ก็เสียเงินกันไป ตรงนี้แหละคือจุดที่สอนให้ผู้เล่นรู้ว่าการลงทุนมีความเสี่ยง และเราสามารถเจอเหตุการณ์ไม่แน่ไม่นอนได้ตลอด
ความรู้ทางการเงิน